Uitspandag vol vermaak op Wolwefontein | News24
Uitspandag vol vermaak op Wolwefontein
Wolwefontein is langs die R75-pad op die Sybokhaarroete. Hier lê ’n hond die eens bedryfwige stasie-peron. Foto: H COMBRINCK
Wolwefontein lê in die middel van die Witteberg-kwartsietkom se voue, daar waar die Klein Winterhoekbergreeks miljoene jare gelede sy skerp rugkant uit die aarde op- gestoot het.
Dit is ook die plek waar menige moeë reisiger, geselshonger boer en dors swerwer mekaar raakgekuier het. Net daar op die stoep van die Wolwefontein Hotel. Die hotel is vol stories en die einde van die maand is daar wéér ’n gesellige “storie” wanneer ’n uitspandag daar gehou word.
Een van die aktiwiteite is ’n potjiekos- kompetisie en die wenner gaan wegstap met ’n 50% afslag-treinkaartjie vir een van Rovos Rail se luukse treinreise.
Wolwefontein Hotel, met sy stoepuitsig oor die Klein Winterhoekbergreeks, het gestalte gekry danksy die Jood Hymie Glazer. Buiten dié hotel, het die Glazers ook ’n algemene handelswinkel, ander eiendomme en ’n paar plase in die omgewing besit.
Wolwefontein was deur al die jare ’n ge- wilde stop vir boere van sover as Murraysburg en Richmond, op pad terug van die Baaise BKB-wolveiling. By dié hotel het hulle gaan inloer vir iets koel-verfrissend in die warm Karoo-hitte. Ook omdat Glazer andamp; Co. boerdery verstaan het. Dié Jode was koöperasies lank vooruit en in Glazer se algemene handelswinkel kon jy enigiets kry vanaf Model T Ford-karre, boerderygoed, pelsjasse tot voorlaaiers.
Wolwefontein was ook die eerste stop vir treindrywers nadat hulle die spoorlyn vanuit die Baai die binneland-in aangepak het. Treine het hier gestop vir water en kole en sommige drywers om hul eie dors te les in die hotel.
In 1917 tydens die bou van Mentz-meer (Darlington-dam) is boumateriaal per trein tot by Wolwefontein vervoer. Vandaar is ’n totaal van 500 donkies en 30 waens periodiek ingespan om die sowat 28 000 ton bouma- teriaal oor ’n afstand van ongeveer 40km na die dam te vervoer.
Wolwefontein Hotel se gesellige uitspandag op Saterdag, 31 Oktober bied geleentheid vir stalletjies (slegs handwerk, kuns, stok-perdjies en kattebakverkope - geen eet- of drinkgoed) teen R100 per uitstalruimte. Antieke motors, vermaak vir die kleinspan en die ge-leentheid om enkel- of gesinsfotos te neem in klere van laat 1800s en vroeë 1900s is deel van die dag se aktiwiteite.
)Vir meer inligting of besprekings kontak Malie Herselman by 079 302 3011 of 087 702 8389 of skryf na info.wolwefonteinhotel@gmail.com of gaan loer gerus op Wolwefontein Hotel se Facebook-blad na alles wat daar aangaan